Zásahy hliadok MsP v 19. týždni 

	V týždni od 4. mája do 10. mája 2009 preverovali hliadky mestskej polície v hlavnom meste 1835 udalostí. Medzi nimi bolo aj 214 takých, ktoré po poverení hliadkami priamo na mieste sa ukázali ako neopodstatnené.
	Opodstatnenými boli ale na druhej strane priestupky motoristov voči pravidlám bezpečnosti a plynulosti v cestnej premávke a takýchto porušení zistili hliadky mestskej polície 749. Na vyhradených parkovacích miestach svoje vozidlá bez oprávnenia parkovať na nich zanechalo 60 motoristov. V dvoch prípadoch hliadky riešili aj priestupcov, ktorí svoje vozidlá zanechali na miestach vyhradených pre zdravotne postihnutých občanov a nemali k takémuto parkovaniu oprávnenie.
	V oblasti porušení verejného poriadku zistili hliadky mestskej polície v sledovanom období 31 priestupkov. Päť priestupkov sa týkalo problematiky rušenia nočného pokoja.
	Majitelia psov štatistiku mestskej polície doplnili o 56 nových zistení. Značne zastúpenou kategóriou porušovaní všeobecne záväzných nariadení boli opäť priestupky súvisiace s čistotou a poriadkom – 231 zistení, ako aj konzumáciou alkoholických nápojov na verejných priestranstvách – 181 priestupkov. Na miestne úrady bolo nahlásených 22 vozidiel vykazujúcich známky autovrakov.
	V zóne s dopravným obmedzením sa v priebehu týždňa stalo 145 priestupkov a v pešej zóne ich zistili hliadky sedem. Najviac priestupkov sa stalo na Námestí SNP a to 62. Blokovacie zariadenia nasadili hliadky MsP na 458 vozidiel a 123 motoristov si po odtiahnuté vozidlá muselo zájsť na parkoviská odťahovacích služieb.